text: Program klar: Superligabolden ruller igen om seks uger
  06 juni 2016 kl. 14.45
  Sønderjyskes sølvvindere lægger hjemme ud mod AGF.
  Det er kun godt en uge siden at sæsonen 2015/2016 i Superligaen sluttede – med sønderjysk sølv og FC København som mestre.
  Men allerede nu ligger programmet for den nye sæson klar. Det har DBU netop offentliggjort.
  Lige nu er kampene sat til at blive spillet søndag den 17. juli. Senere fordeler tv-rettighedshaverne kampene hen over hele weekenden. Første kamp spilles fredag den 15. juli.
  Tre hold i TV SYDs sendeområde skal dyste om medaljer og europæisk deltagelse i sæsonen 2016/2017.
  Sønderjyskes sølvvindere indleder sæsonen hjemme i Haderslev mod de hvi’e fra AGF. Esbjerg fB lægger ud på Brøndby Stadion, hvor Sønderjyske sikrede sig sølvet. Endelig skal oprykkerne fra AC Horsens en tur til Nordjylland, hvor AaB venter.
  Superligaen har fået to ekstra hold, så der nu er 14 i stedet for tidligere 12 hold. Det sker fordi ligaen skifter struktur i den nye sæson. Derfor gælder programmet grundspillet. Altså de første 26 runder. Derefter bliver Superligaen delt op i en gruppe med seks hold, der skal spille om mesterskabet. De resterende otte hold bliver i første omgang delt op i to grupper i kampen om at undgå nedrykning.
  Sidste runde i grundspillet er foreløbig sat til at blive spillet søndag den 19. marts 2017.
  Du kan se hele programmet for grundspillet på DBUs hjemmeside.
  